Каријеру је започео на Радио-телевизији Београд 1994. године где је све до 1999. радио у Информативно-спортској редакцији. Водио је емисију „24 часа у свету“, „Свет спорта“, „Спортска субота“ и „Спортски преглед“. За време НАТО бомбардовања Савезне Републике Југославије, током пролећа 1999. године, пребачен је из спортске у информативну редакцију и распоређен на радно место водитеља ноћних вести. Радио је у ноћи између 22. и 23. априла 1999. године када је бомбардована зграда Радио-телевизије Србије. Пошто је преживео бомбардовање зграде РТС, одлучио је да напусти Србију.